Mohamed Salah skoraði bæði mörk Liverpool þegar liðið lagði Watford að velli með tveimur mörkum gegn engu í 17. umferð ensku úrvalsdeildarinnar í knattspyrnu karla á Anfield í dag . Fyrra mark Salah kom eftir snarpa skyndisókn þar sem Roberto Firmino og Sadio Mané sáu um að koma egypska framherjanum í góða stöðu sem hann vann vel úr . Salah var svo réttur maður á réttum stað eftir misheppnað skot Divock Origi í seinna markinu . Salah hefur skorað níu mörk í deildinni á yfirstandandi keppnistímabili en það er jafn mikið og liðsfélagi hans , Sadio Mané , og Sergio Agüero , sóknarmaður Manchester City , Harry Kane , framherji Tottenham Hotspur , og Danny Ings sem spilar fyrir Southampton . Liverpool sem hélt marki sínu hreinu í fyrsta skipti á Anfield á þessari leiktíð hefur 49 stig á toppi ensku úrvalsdeildarinnar en liðið hefur 11 stiga forskot á Leicester City sem fær Norwich City í heimsókn klukkan 15.00 í dag . Watford sem var að leika sinn fyrsta leik undir stjórn Nigel Pearson í dag vermir hins vegar botnsæti deildarinnar með níu stig en liðið er sex stigum á eftir Aston Villa sem er í næsta sæti fyrir ofan fallsvæðið .